b'\n_START_ARTICLE_\nTerroripommitus\n_START_PARAGRAPH_\nTerroripommitus on ilmapommitusstrategia, jonka tarkoitus on tuhota siviilikohteita ja siviilej\xc3\xa4. Tavoitteena on vihollisen taistelutahdon murtaminen ja sekasorron aiheuttaminen siviiliv\xc3\xa4est\xc3\xb6n keskuudessa.\n_START_SECTION_\nHistoria\n_START_PARAGRAPH_\nL\xc3\xa4hes kaikki nykyaikaiset ilmasodank\xc3\xa4ynnin muodot kehittyiv\xc3\xa4t ensimm\xc3\xa4isen maailmansodan aikana.\n_START_SECTION_\nLuftwaffen pommitukset\n_START_PARAGRAPH_\nSaksan hy\xc3\xb6k\xc3\xa4tess\xc3\xa4 Puolaan vuonna 1939 Luftwaffe pommitti useita siviilikohteita, kuten Wielu\xc5\x84ia, Frampolia ja Varsovaa._NEWLINE_Saksalaisten hy\xc3\xb6k\xc3\xa4tty\xc3\xa4 Alankomaihin toukokuussa 1940 Rotterdamia pommitettiin raskaasti 14. toukokuuta 1940, mink\xc3\xa4 tarkoituksena oli pakottaa Alankomaat rauhaan._NEWLINE_My\xc3\xb6hemmin suuren pommitusoperaation aikana, joka Britanniassa tunnettiin nimell\xc3\xa4 the Blitz, Luftwaffe pommitti Lontoota ja muita suuria kaupunkeja syyskuun 1940 ja toukokuun 1941 v\xc3\xa4lisen\xc3\xa4 aikana._NEWLINE_Kun Luftwaffe k\xc3\xa4rsi huomattavia tappioita saksalaiset pyrkiv\xc3\xa4t turvautumaan V-1- ja V-2-raketteihin, joita suunnattiin englantilaisia kaupunkeja kohti.\n_START_SECTION_\nLiittoutuneiden pommitukset\n_START_PARAGRAPH_\nMy\xc3\xb6s l\xc3\xa4nsiliittoutuneet pommittivat siviilikohteita. Huolimatta Neuvostoliitolle annetuista lupauksista liittoutuneet olivat haluttomia muodostamaan todellista suurta rintamaa ennen vuotta 1944. T\xc3\xa4ll\xc3\xb6in etenkin Winston Churchill halusi korvata rintaman puutteen turvautumalla pommitusten laajentamiseen._NEWLINE_Kuuluisin oli Dresdenin pommitus helmikuussa 1945, joka vaati kymmenien tuhansien siviilien hengen. Sodan loppuvaiheessa Dresdeniin ja muihin Saksan kaupunkeihin kohdistettuja pommituksia on kritisoitu, koska niist\xc3\xa4 ei ollut en\xc3\xa4\xc3\xa4 merkitt\xc3\xa4v\xc3\xa4\xc3\xa4 hy\xc3\xb6ty\xc3\xa4 sodank\xc3\xa4ynnille korkeaan siviiliuhrien m\xc3\xa4\xc3\xa4r\xc3\xa4\xc3\xa4n n\xc3\xa4hden. Samoin Yhdysvaltain ilmavoimien palopommihy\xc3\xb6kk\xc3\xa4ykset japanilaisiin kaupunkeihin, kuten Tokioon ja Kobeen vaativat satoja tuhansia ihmisuhreja.\n_START_SECTION_\nToisen maailmansodan j\xc3\xa4lkeen\n_START_PARAGRAPH_\nVaikka toisen maailmansodan j\xc3\xa4lkeen varsinaisia terroripommituksia ei ole juuri suoritettu, erityisesti Yhdysvaltain pommitukset eri kriiseiss\xc3\xa4 ovat aiheuttaneet my\xc3\xb6s laajoja siviilivahinkoja. Yhdysvaltain suorittamia Christmas Bombing -nimell\xc3\xa4 tunnettua Hanoin ja Pohjois-Vietnamin pommitusta joulukuun loppupuoliskolla 1972 on pidetty terroripommituksina.'